b"\n_START_ARTICLE_\nAndorra durant la prehist\xc3\xb2ria\n_START_SECTION_\nPaleol\xc3\xadtic superior\n_START_PARAGRAPH_\nLes restes arqueol\xc3\xb2giques i els estudis al seu voltant han determinat que els primers rastres d'homes a Andorra remunten al paleol\xc3\xadtic superior tot just quan acaba el per\xc3\xadode glacial W\xc3\xbcrm. Al final del W\xc3\xbcrm, Andorra gaudeix d'un clima temperat, amb vegetaci\xc3\xb3, corrents d'aigua i animals. En aquest entorn apareix un grup de farratjadors provinents de l'Arieja i del Segre que aprofiten l'abric roc\xc3\xb3s de la Balma de la Margineda per establir-s'hi nom\xc3\xa9s durant l'estiu, cosa que fa de l'indret un campament estacional. L'Andorra del 10.000 ane era dif\xc3\xadcilment habitable durant les altres estacions. Les tempestes, neus i el mal temps els alluny\xc3\xa0. Ara b\xc3\xa9, a la Balma hi trobaren un bon cam\xc3\xad per passar la frontera. Aix\xc3\xad, tot i que temporalment, l'indret es presentava com una bona connexi\xc3\xb3 entre els dos vessants dels Pirineus, fet que va transformar la Balma en pas obligatori, per\xc3\xb2 no nom\xc3\xa9s. L'indret tamb\xc3\xa9 era ideal per ca\xc3\xa7ar: a Andorra hi havia pres\xc3\xa8ncia d'isards, truites o cabres salvatges.  _NEWLINE_La Balma de la Margineda se situa a Sant Juli\xc3\xa0 de L\xc3\xb2ria (una de les 7 divisions territorials d'Andorra) a 970 metres d'altitud per sobre del riu Valira (el riu m\xc3\xa9s gran del pa\xc3\xads que recupera les aig\xc3\xbces del Valira d'Orient i Valira del Nord). Les restes que s'hi han trobat d'aquests ca\xc3\xa7adors-recol\xc2\xb7lectors s\xc3\xb3n principalment arpons azilians utilitzats per a pescar truites i anguiles, puntes de dors microlaminars utilitzades per la ca\xc3\xa7a amb llan\xc3\xa7a, c\xc3\xb2ndols gravats amb figures abstractes, que \xc3\xa9s una mostra art\xc3\xadstica d'estil azili\xc3\xa0 i micr\xc3\xb2lits triangulars utilitzats per a la ca\xc3\xa7a amb arc. Aquests objectes encara no s\xc3\xb3n visibles per a cap turista. I \xc3\xa9s que el Govern andorr\xc3\xa0 encara t\xc3\xa9 en fase d'esborrany el Museu de la Pau, que, a causa de la crisi del 2008, ha posposat el projecte.\n_START_SECTION_\nNeol\xc3\xadtic\n_START_PARAGRAPH_\nS'ha trobat a la Balma formes arrodonides i simples de cer\xc3\xa0mica, t\xc3\xadpiques de la Revoluci\xc3\xb3 Neol\xc3\xadtica. S'hi ha constatat un augment de la poblaci\xc3\xb3 cap al VI mil\xc2\xb7lenni ane (6000 aC fins a 5000 aC) i la utilitzaci\xc3\xb3 de l'indret com a pleta per al ramat; \xc3\xa9s a dir, la Balma passa d'una vida n\xc3\xb2mada a una de sedent\xc3\xa0ria. No obstant aix\xc3\xb2, la Balma \xc3\xa9s abandonada cap al 6640 ane i el desenvolupament hum\xc3\xa0 continua a la Vall del Madriu \xe2\x80\x93avui parc natural declarat patrimoni immaterial de la humanitat per la UNESCO\xe2\x80\x93 i altres indrets d'Andorra.  _NEWLINE_Al Madriu, concretament, hi neix una explotaci\xc3\xb3 humana. Es tracta d'un campament permanent on l'agricultura encara \xc3\xa9s incipient i on es combina la ca\xc3\xa7a i la recol\xc2\xb7lecci\xc3\xb3 amb l'explotaci\xc3\xb3 del medi. Els grups d'humans que hi vivien eren poc estructurats i la pres\xc3\xa8ncia d'utillatge i ornaments ex\xc3\xb2gens al medi reforcen la hip\xc3\xb2tesi que s'intercanviaven amb grups del Segre i d'Occit\xc3\xa0nia. La cabra, l'ovella i el bou hi s\xc3\xb3n domesticats i les truites, les anguiles, els vegetals i el blat i ordi s\xc3\xb3n l'aliment amb el qual viuen.  _NEWLINE_A Ordino (una altra de les 7 divisions territorials del pa\xc3\xads) i Sant Juli\xc3\xa0, cap al Neol\xc3\xadtic Mitj\xc3\xa0 i Final, tenim restes de possibles societats m\xc3\xa9s complexes. Les tombes de Segudet (Ordino) i de la Feixa del Moro (Juberri, St. Juli\xc3\xa0) en s\xc3\xb3n la prova. A l'enterrament amb aixovar de Segudet s'hi ha trobat una dona enterrada als 30-35 anys amb bra\xc3\xa7alets, polseres i tot un conjunt d'ornaments fets, en part, de cer\xc3\xa0mica. La Feixa del Moro s'hi ha trobat enterraments en cista (caixes de pedra) de pobladors estacionals que ja coneixien l'agricultura, la cer\xc3\xa0mica i que eren capa\xc3\xa7os de viure en cabanes. Segons les datacions de carboni fetes a ambd\xc3\xb3s llocs, la Tomba de Segudet dataria d'uns 4300 aC aproximadament i la Feixa del Moro d'uns 4930 aC.\n_START_SECTION_\nPrimer dolmen d'Andorra\n_START_PARAGRAPH_\nL'any 2019 es va trobar a Andorra les restes d'un dolmen en territori nacional. Les proves que s'havien trobat varen comen\xc3\xa7ar a ser estudiades al mes de setembre d'aquell any. El dolem fou localitzat a Encamp, a 2.000 metre d'altitud, dins la ruta dels Orris. El departament d'Higiene, Medi Ambient i Agricultura d'Encamp fou la responsable d'anuncia l'exist\xc3\xa8ncia d'aquesta resta d'arquitectura neol\xc3\xadtica. Segons declaracions a l'\xc3\xa8poca, dins de l'\xc3\xa0mbit de les recerques, es tractaria del primer santuari funerari d'Andorra en cas de confirmar-se que les restes s\xc3\xb3n efectivament d\xc3\xb2lmens."